
–	ņemot vērā Reglamenta 150. panta 5. punktu un 136. panta 4. punktu,
A.	tā kā kopš 2018. gada Ortega-Murillo režīms ir likvidējis demokrātiskās iestādes un tiesiskumu un konstitucionālā reforma ir atcēlusi politisko plurālismu, vienlaikus vajājot oponentus, žurnālistus, garīdzniekus, pirmiedzīvotāju līderus, cilvēktiesību aizstāvjus un pilsonisko sabiedrību;
B.	tā kā Cilvēktiesību ekspertu grupa Nikaragvas jautājumos secināja, ka konstatētie pārkāpumi kopš 2018. gada varētu būt noziegumi pret cilvēci; tā kā pilsoniskā telpa ir faktiski slēgta, jo ir slēgtas vairāk nekā 5600 NVO un 80 % pilsoniskās sabiedrības organizāciju un simtiem tūkstoši personu ir piespiedu kārtā izraidītas;
C.	tā kā cilvēktiesību organizācijas ir dokumentējušas patvaļīgus arestus, aizturēšanu bez saziņas iespējām un piespiedu pazušanas; tā kā kopš 2025. gada augusta ANO ir reģistrējusi trīs nāves gadījumus apcietinājumā, kas saistīti ar nepiemērotiem apstākļiem un medicīnisko aprūpi;
D.	tā kā Carlos Brenes, kas 2018. gadā tika aizturēts par pilsoniskiem protestiem un spīdzināts, tika atkal aizturēts kopā ar Salvadora Martínez 2025. gada augustā un abi turēti apcietinājumā bez saziņas iespējām un notiesāti bez pienācīga tiesas procesa uz 15 gadiem par valsts nodevību; tā kā C. Brenes ir diabēta slimnieks un viņam tika liegtas zāles;
E.	tā kā pirmiedzīvotāju miskitu līderis un likvidētās partijas “Yatama” priekšsēdētājs Brooklyn Rivera 2023. gada septembrī tika aizturēts, pēc tam piespiedu kārtā pazuda uz ilgāk nekā uz 32 mēnešiem un 2026. gada 30. maijā nomira apcietinājumā,
1.	stingri nosoda Ortega-Murillo režīma sistemātiskās represijas, patvaļīgu aizturēšanu, piespiedu pazušanu, fiktīvas tiesas prāvas, sūtīšanu trimdā, denacionalizāciju, konfiskāciju un noziegumus pret cilvēci;
2.	prasa nekavējoties un bez nosacījumiem atbrīvot C. Brenes, S. Martínez un visus politieslodzītos, anulēt politiski motivētus notiesājošus spriedumus, sniegt informāciju par viņu likteni un atrašanās vietu un nekavējoties apliecināt, ka viņi ir dzīvi;
3.	mudina iestādes nodrošināt visiem aizturētajiem piekļuvi ģimenei un advokātiem, medicīnisko aprūpi un starptautisko uzraudzību, piemērojot Nelsona Mandelas noteikumus; aicina izveidot ANO cilvēktiesību mehānismus, lai atgūtu piekļuvi aizturēšanas centriem;
4.	prasa nekavējoties izmeklēt Brooklyn Rivera nāvi, atgriezt viņa mirstīgās atliekas, atbrīvot pazudušos radiniekus un saukt pie atbildības vainīgos;
5.	nosoda kristiešu baznīcu, pirmiedzīvotāju, pilsoniskās sabiedrības, oponentu un viņu radinieku vajāšanu; prasa atjaunot visas patvaļīgi likvidētās organizācijas un ievērot reliģijas un ticības brīvību;
6.	prasa atbalstīt demokrātiskos dalībniekus un pilsonisko sabiedrību Nikaragvā un trimdā; prasa ES nodrošināt, ka neviens ES vai daudzpusējs finansējums nestiprina režīmu, un paplašināt mērķtiecīgas sankcijas pret vainīgajiem, tostarp pret Daniel Ortega un viņa tuvāko loku;
7.	mudina ievērot IACtHR nolēmumu; atbalsta pārskatatbildību, tostarp izmantojot universālu jurisdikciju un nododot lietu izskatīšanai Starptautiskajā Krimināltiesā; atgādina savu nostāju attiecībā uz Alessio Casimirri izdošanu;
8.	aicina Padomi un Komisiju iedarbināt demokrātijas klauzulu un apturēt asociācijas nolīguma piemērošanu attiecībā uz Nikaragvu, kamēr turpinās represijas; uzsver, ka Parlaments neiesaistīsies attiecībās ar režīma pārstāvjiem jaunizveidotajā Asociācijas parlamentārajā komitejā;
9.	uzdod priekšsēdētājai šo rezolūciju nosūtīt Padomei, Komisijai, AP/PV, dalībvalstīm, ANO, Amerikas valstu organizācijai un Nikaragvas varas iestādēm.

